Rådets forordning (EF) nr. 1678/2001

af 13. august 2001

om ændring af forordning (EF) nr. 2334/97 om indførelse af en endelig antidumpingtold på visse importer af flade paller af træ med oprindelse i Republikken Polen og om opkrævning af den midlertidige told

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 4, stk. 1 og 2,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), særlig artikel 9, stk. 4,

under henvisning til forordning (EF) nr. 2334/97(2), særlig artikel 4, stk. 1 og 2,

under henvisning til forslag fremlagt af Kommissionen efter høring af det rådgivende udvalg, og

ud fra følgende betragtninger:

A. TIDLIGERE PROCEDURE

(1) Rådet indførte ved forordning (EF) nr. 2334/97 en endelig antidumpingtold på visse importer af flade paller af træ henhørende under KN-kode ex 4415 20 20 med oprindelse i Polen og godtog i den forbindelse tilsagn fra visse producenter vedrørende en sådan import. Der blev anvendt stikprøvekontrol på polske producenter/eksportører, og der indførtes en individuel told på mellem 4,0 % og 10,6 % på selskaberne i stikprøven, mens andre samarbejdsvillige selskaber, der ikke indgik i stikprøven, blev pålagt en vejet gennemsnitlig told på 6,3 %. Der indførtes en told på 10,6 % for selskaber, som enten ikke havde givet sig til kende, eller som ikke samarbejdede i forbindelse med undersøgelsen. De producenter, fra hvilke der blev godtaget tilsagn, blev undtaget fra antidumpingtold for så vidt angår importen af én specifik type palle, EUR-pallen, der er den eneste type palle, som er omfattet af tilsagnet.

(2) Ifølge artikel 4, stk. 1, i forordning (EF) nr. 2334/97 er det fastsat, at forelægger en part tilstrækkelige beviser for Kommissionen for:

- at virksomheden i undersøgelsesperioden ikke eksporterede til Fællesskabet eller fremstillede paller af træ, som beskrevet i artikel 1, stk. 1, i ovennævnte forordning

- at virksomheden ikke er forretningsmæssigt forbundet med eksportører eller producenter i Polen, som er pålagt antidumpingtold ved den pågældende forordning

- at virksomheden faktisk har eksporteret de pågældende varer til Fællesskabet efter undersøgelsesperioden eller har indgået en uigenkaldelig kontraktlig forpligtelse til at eksportere en betydelig mængde til Fællesskabet

kan den pågældende forordning ændres, således at den pågældende part pålægges den told, der gælder for samarbejdsvillige producenter, som ikke indgik i stikprøven, dvs. 6,3 %.

(3) Ifølge artikel 4, stk. 2, i forordning (EF) nr. 2334/97 kan en part, der opfylder kriterierne i artikel 4, stk. 1, i samme forordning, endvidere også fritages for betaling af antidumpingtolden, hvis Fællesskabet har godtaget et tilsagn vedrørende den såkaldte EUR-palle fra den pågældende part.

(4) Rådet ændrede ved forordning (EF) nr. 2079/98(3), (EF) nr. 2048/1999(4) og (EF) nr. 1521/2000(5) bilag I og II til forordning (EF) nr. 2334/97.

(5) 14 nye polske eksporterende producenter fremsatte anmodning om at få samme behandling som de selskaber, der samarbejdede i forbindelse med den oprindelige undersøgelse, men som ikke indgik i stikprøven, og de forelagde på anmodning beviser for, at de opfylder kriterierne i artikel 4, stk. 1, i forordning (EF) nr. 2334/97. Beviserne fra disse virksomheder anses for at være tilstrækkelige til, at forordning (EF) nr. 2334/97 kan ændres, således at disse 14 eksporterende producenter føjes til listen i bilag I i ovennævnte forordning. Det angives nærmere i bilag I, hvilke eksporterende producenter der er omfattet af den vejede gennemsnitlige told på 6,3 %.

(6) Fem af de 14 polske eksporterende producenter, som pålægges den vejede gennemsnitlige told på 6,3 %, afgav også tilsagn vedrørende EUR-paller, som er godtaget ved Kommissionens afgørelse 2001/643/EF(6). Følgelig bør disse 5 selskaber føjes til bilag II til forordning (EF) nr. 2334/97, som indeholder en liste over selskaber, hvis tilsagn vedrørende importen af EUR-paller Kommissionen har godtaget, og for hvilke tolden derfor ikke gælder i den forbindelse.

B. TILBAGETRÆKNING AF TILSAGN

(7) Følgende fem polske eksporterende producenter, hvis tilsagn Kommissionen havde accepteret, har brudt dette ved ikke at overholde den i tilsagnet indeholdte rapporteringsforpligtelse.

Internationale Paletten Company Sp., Lebork (Taric-tillægskode 8575 )

P.P.U.H. "Drewmax" Sp.zo.o., Krakow (Taric-tillægskode 8577 )

S.U.T.R. "Rol Trak", Prochowice (Taric-tillægskode 8714 )

Sliwka Lucyna, Klodzko (Taric-tillægskode 8445 )

Produkcja-Skup Elementow i Palet, Stanislaw Gorecki, Czajkow (Taric-tillægskode 8483 ), og

endelig erklærede en polsk producent, MACED Sklad Palet, J. Macionga, Miastko (Taric-tillægskode 8539 ), at virksomheden ikke længere fremstillede det pågældende produkt.

Kommissionen informerede derfor disse seks virksomheder om, at den ville fjerne dem fra listen over virksomheder, hvis tilsagn var godtaget. Virksomhederne gjorde ingen indsigelser.

C. ADRESSEÆNDRINGER OG ÆNDREDE VIRKSOMHEDSNAVNE

(8) Følgende fem polske eksporterende producenter, der er pålagt den vejede gennemsnitlige antidumpingtold, har informeret Kommissionen om, at de har skiftet adresse:

P.P.H. "GKT" S.C., Bilgoraj

P.P.U.H. "Alwa" Sp.zo.o., Slawno

Z.P.H.U. Drewnex Mamos, Luczak, Mamos s.j., Cekow

Drewpal sp.j., Blizanow

P.P.H. "Astra" Sp.zo.o, Nawojowa

(9) Nedenstående to polske eksporterende producenter har informeret Kommissionen om, at de har skiftet navn:

P.P.H.U. "Eurex" BIS, Godynice

B.H. "MARINO", Drawsko Pomorskie

Kommissionen finder det godtgjort, at navneskiftet ikke på nogen måde ændrer ved den hidtidige situation, og har derfor konkluderet, at navneskiftet ikke bør ændre ved virksomhedernes ret til at anvende den individuelle toldsats, der var gældende under deres tidligere navn.

(10) Bilag I og II til forordning (EF) nr. 2334/97 må derfor ændres i overensstemmelse hermed -

UDSTEDT FØLGENDE FORORDNING:

Artikel 1

Bilag I og II til forordning (EF) nr. 2334/97 erstattes af bilag I og II til denne forordning.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 13. august 2001.

På Rådets vegne

L. Michel

Formand

(1) EFT L 56 af 6.3.1996, s. 1. Senest ændret ved forordning (EF) nr. 2238/2000 (EFT L 257 af 11.10.2000, s. 2).

(2) EFT L 324 af 27.11.1997, s. 1. Senest ændret ved forordning (EF) nr. 1521/2000 (EFT L 175 af 14.7.2000, s. 1).

(3) EFT L 266 af 1.10.1998, s. 1.

(4) EFT L 255 af 30.9.1999, s. 1.

(5) EFT L 175 af 14.7.2000, s. 1.

(6) Se side 44 i denne Tidende.

BILAG I

"BILAG I

Producent

>TABELPOSITION>"

BILAG II

"BILAG II

Producent

>TABELPOSITION>"